b'\n_START_ARTICLE_\nPredrag Raos\n_START_SECTION_\n\xc5\xbdivotopis\n_START_PARAGRAPH_\nDiplomirao je kemiju na Prirodoslovno-matemati\xc4\x8dkom fakultetu u Zagrebu 1975. Objavljivao je pod pseudonimima Astor Petz i Pero Rotha. Sin je knji\xc5\xbeevnika Ivana Raosa, a brat blizanac kemi\xc4\x8dara Nenada Raosa, autora popularnoznanstvenih knjiga. Ranih 1970-ih odslu\xc5\xbeio je i zatvorsku kaznu zbog sudjelovanja u Hrvatskom prolje\xc4\x87u, kada je sura\xc4\x91ivao u Studentskom listu._NEWLINE_Raos je debitirao 1978. godine omladinskim romanom 22. rujna: roman o jednom maturalcu (pretiskan 1990. i 2004. godine), no najistaknutije tematsko podru\xc4\x8dje njegova pisanja je znanstvena fantastika (ZF). Godine 1979. objavio je Brodolom kod Thule, roman u dva sveska koji je pokazao Raosove karakteristi\xc4\x8dne postupke koje \xc4\x87e koristiti u svome znanstvenofantasti\xc4\x8dnom opusu: plauzibilnu futuristi\xc4\x8dku viziju, utemeljenu u prirodnim znanostima, te omek\xc5\xa1avanje koncepta tvrdog SF-a (hard SF) uvo\xc4\x91enjem tema dru\xc5\xa1tvenih znanosti: sociolo\xc5\xa1ke, kulturalne i filozofske tematizacije mogu\xc4\x87e budu\xc4\x87nosti i izazova \xc5\xa1to ih ona postavlja pred \xc4\x8dovje\xc4\x8dansvo i pojedinca. Nul effort (1990.) ponajbolji je domet takva koncepta i Raosova opusa. Sli\xc4\x8dne teme i visoko razvijen knji\xc5\xbeevni stil Raos pokazuje i u nizu novela objavljivanih ve\xc4\x87inom u Siriusu 1980-ih (npr. Bijelo, br. 118; Desna hemisfera, br. 139; \xc5\xa0korpion na jeziku, br. 151)._NEWLINE_1990-ih, nakon isklju\xc4\x8denja iz Dru\xc5\xa1tva hrvatskih knji\xc5\xbeevnika, Raos je rje\xc4\x91e objavljivao. Nakon ga\xc5\xa1enja Siriusa 1990., njegove znanstvenofantasti\xc4\x8dne novele pojavljivale su se rje\xc4\x91e (Studentski list; Start nove generacije; SFerine godi\xc5\xa1nje zbirke hrvatskoga SF-a Dnevnici entropije /1996., nova verzija novele Bijelo/ i Kvantni portali imaginacije /1997., Stvaranje svijeta/; Monolith 1 /1998., nova verzija novele \xc5\xa0korpion na jeziku/). Svoj doprinos nastanku znanstvenofantasti\xc4\x8dnog izdava\xc5\xa1tva u samostalnoj dr\xc5\xbeavi dao je prijevodima za prve privatne nakladnike znanstvene fantastike, odreda sudionike SF scene 1980-ih (za Izvore Damira Mikuli\xc4\x8di\xc4\x87a, Algoritam Nevena Anti\xc4\x8devi\xc4\x87a, Futuru i kratkotrajnu SF biblioteku  Krste A. Ma\xc5\xbeurani\xc4\x87a kod nakladni\xc4\x8dke ku\xc4\x87e Lukom, Zagreba\xc4\x8dku nakladu Zdenka Vlaini\xc4\x87a)._NEWLINE_Kratki roman Mayerling (1996.), nastao od istoimene radiodrame, pokazao je Raosov stil suprotan "epskomu": tu su i dalje bile njegove prepoznatljive filozofske preokupacije, s poja\xc4\x8danom dozom moralizma, ali provedene kroz pregnantnu strukturu vrlo kratkog romana sa suzdr\xc5\xbeanim pripovjeda\xc4\x8dkim postupcima. Znanstvenofantasti\xc4\x8dni roman za djecu Od rata do zvijezda (1996.) jedno je od prvih djela na temu Domovinskog rata._NEWLINE_Raosov drugi tematski krug jest parodijski humor. Unutar njegova znanstvenofantasti\xc4\x8dnog opusa on se o\xc4\x8dituje u parodijskim novelama (u Siriusu, ciklus Blesave pri\xc4\x8de) te u romanu Mnogo vike niza\xc5\xa1to (1985.). No, parodija najvi\xc5\xa1e dolazi do izra\xc5\xbeaja u drugim \xc5\xbeanrovima: kriminalisti\xc4\x8dkom (Ubijte Hamleta!, 1986.) i erotskom (Ta dana\xc5\xa1nja smrade\xc5\xbe, 2002.). Karnevaleskne razmjere Raos dose\xc5\xbee nadahnut hrvatskom politikom (drama Zemlja Mrak, 1998.; roman Tajna Piranskog trokuta, 2002.), i svojom polemikom s Dru\xc5\xa1tvom hrvatskih knji\xc5\xbeevnika, koja je inspirirala knjigu polemika Uhva\xc4\x87en za izraz (1995.) i parodijska djela poput postmodernisti\xc4\x8dkoga romana Do\xc5\xbeivljaji Superma\xc4\x8dka Cicija, Kraljevskog Muholovca: knjiga za one koji vole ma\xc4\x8dke, a ljude ba\xc5\xa1 i ne (1998.)._NEWLINE_U to je vrijeme i politi\xc4\x8dki aktivan; bio je i zastupnik u Gradskoj skup\xc5\xa1tini Grada Zagreba na listi Akcije socijaldemokrata hrvatske (ASH). _NEWLINE_Godine 2006. Raos je objavio opse\xc5\xbeni znanstvenofantasti\xc4\x8dni roman Vertikala, napisan u tradiciji njegovih ranijih romana Brodolom kod Thule i Nul effort, ozna\xc4\x8div\xc5\xa1i tako povratak svojim starim \xc5\xbeanrovskim i tematskim preokupacijama. Nakon u\xc4\x8dlanjenja u Hrvatsko dru\xc5\xa1tvo pisaca, objavio je vi\xc5\xa1e knjiga i \xc4\x8dak dobio stipendiju Ministarstva kulture za pisanje romana. Godine 2007. objavio je opse\xc5\xbean fantasti\xc4\x8dni roman Let Nancija Konratata, a 2012. filozofsko-fantasti\xc4\x8dni roman Knjiga o Jobu, iz predvi\xc4\x91enoga ciklusa romana u koji pripada i Let Nancija Konratata, a u kojemu se jedan \xc4\x8dovjek u zatvorenoj sobi obra\xc4\x87a Bogu. Tako\xc4\x91er je nastavio s medijskim pojavljivanjem: krajem 2006. godine pro\xc5\xa1ao je dva kruga HRT-ove emisije Piramida te bio s Robertom Knjazom uhi\xc4\x87en u Egiptu, gdje su snimali RTL-ovu emisiju Koled\xc5\xbeicom po svijetu. I dalje se redovito pojavljuje u emisiji \xc5\xbdeljka Malnara "No\xc4\x87na mora" (zagreba\xc4\x8dka televizija Z1). Godine 2013. po\xc4\x8dinje voditi emisiju Ni mi je jasno. Zbog incidenta 28. studenoga 2013. godine na konferenciji za novinare u prostorijama Hrvatskog dru\xc5\xa1tva pisaca, isklju\xc4\x8den je iz \xc4\x8dlanstva i toga dru\xc5\xa1tva knji\xc5\xbeevnika,, nakon \xc4\x8dega se rje\xc4\x91e pojavljuje u javnosti i manje objavljuje._NEWLINE_Raos je za libreto za mjuzikl U \xc5\xbeivotu sve je igra i scenski monolog Zdrav razum dobio Nagrade za dramsko djelo "Marin Dr\xc5\xbei\xc4\x87", a jedina njegova drama postavljena u profesionalnom kazali\xc5\xa1tu, Zemlja mrak, skinuta je 1999. godine s repertoara zbog "aluzija" na Franju Tu\xc4\x91mana. Godine 2006. Raos je objavio prvu knjigu drama, U \xc5\xbeivotu sve je igra: tri mjuzikla, u kojoj je u dramskoj formi preradio tri ranija romana, Ubijte Hamleta!, Od rata do zvijezda i 22. rujna (pod naslovom U \xc5\xbeivotu sve je igra). _NEWLINE_Raos je 2019. dobio prvu Nagradu za dramsko djelo "Marin Dr\xc5\xbei\xc4\x87" za dramski tekst Raj pa kraj.'